Ju aliꞌin amachakꞌan Jerusalén ixtanajunch:
―Ja jantiyuꞌ ju ani ju puxcocan ju tamakniputun.
Ju chavai ni tꞌompalai chiviniꞌ laꞌixꞌucxlacapuꞌan ju lapanacni.
Chai ju yuꞌunch ni jantu tuꞌuꞌ tajumpalai.
Ju ucxtinin ja tacꞌatsai nuꞌ ni yuchi ju Cristo.
Para ju ani mispayauch tas amachakꞌach.
Acsni caminaꞌ ju Cristo jantu xamatiꞌ catimispa ta anchach ju caminanta.
Pus ju Jesús pꞌas chivinilh acsni ixtꞌajun amalaniniꞌ laꞌixpujitatꞌan ju istꞌaꞌisraelitanin.
Ixꞌajunich:
―Quilamispayau ju quitꞌin.
Chai cꞌatsꞌayatꞌit ta anchach ju icmintacha.
Para jantu va laquiꞌakstu icminta.
Ju quimacaminta yuchi ju najun ju stavasalanti chai ju yuchi jantu mispꞌayatꞌit ju uxijnan.
Ju quitꞌin icmispai ju yuchi ni anch ju xacminacha.
Chai yuchi ju xaquimacamin.
Ju acsnich lana tapastaclich ixchꞌapaca.
Para jantu xamatiꞌ lai chꞌapalh ni tucaꞌ ixchin ju ixꞌavilhchan.
Na lhu lapanacni talhilacaꞌalh ju yuchi.
Ixtanajunch:
―Ju Cristo acsni caminaꞌ ja palai lhu ixpulacaꞌican canaviyaꞌ.
Ja palai jantu ju ani.
Ju fariseonin ixtakꞌasmatꞌach ni na ixtalhilacchivininch ju Jesús ju lapanacni.
Pus ju xalackꞌajin palijni chai ju fariseonin tamalakachalh ju pulasiyajni ni cataꞌalh chꞌapanin ju Jesús.
Ju Jesús naulh:
―Va pantsꞌiquis ju ictilatꞌaꞌucxuntꞌonau.
Ju astan aclakꞌanchokoyach ju quimalakachatachilh.
Ju uxijnan aquilapuxcoyau.
Para jantu lai aquilalhitajuyau.
Junta acꞌanaꞌ ju uxijnan jantu lai aquintilachꞌakꞌokꞌau.
Pus ju istꞌaꞌisraelitanin tanaulh va laꞌisꞌakstuꞌan:
―Tas anchach ju cachaꞌanaꞌ ju yuchi junta jantuch lai calhitajuyau.
Ja va calakꞌanach ju istꞌaꞌisraelitanin ju amakpitsicanta laꞌixtꞌunꞌan ju griegonin.
Ja va caꞌanaꞌ amalaniniꞌ ju griegonin.
Tijuch ju nomputun ju ixchivinti ni najun:
“Ju uxijnan aquilapuxcoyau para jantu aquilalhitajuyau”.
Ni va nompalai.
Chai ni najun:
“Junta acꞌanaꞌ ju uxijnan jantu lai aquintilachꞌakꞌokꞌau”.
Acsni ixlakꞌoputunch ju cꞌatan chai acsni na kꞌai cꞌatan ixjunita pus ju Jesús taya chai na pꞌas chivinilh.
Naulh:
―Ni alin xamatiꞌ ju quicxixa laꞌixꞌalhunut chach quilakmilh ju quitꞌin.
Chach kꞌotlh ju xcan ju icxtꞌakꞌa.
Ju quilhilacaꞌanta quitꞌin pus cataxtuyaꞌ ju laꞌixꞌalhunut tachi kꞌai xcan ju lakꞌajunta.
Tachi ju najunch lacaꞌatsꞌoknut.
Ju Jesús ixlhichivinin ju Spiritu Santu.
Yuchi ju cataꞌamaklhtayananach ju talhilacaꞌanta ju Jesús.
Tucaꞌ lai ixmin ju Spiritu Santu ni tucaꞌ ixꞌanchokota ju lactꞌiyan ju Jesús.
Acsni takꞌasmatlh ju ani chivinti pus ju aliꞌin laꞌixtalhavat lapanacni ixtanajunch:
―Slivasalh ni yuchi ju ani ju lapanac ju najun ixchivinti Dios.
Ju aliꞌin ixtanajun:
―Ju ani yuchi ju Cristo ju noncan camalakachatachilh Dios.
Ju aliꞌin ixtanajun:
―Para ja laxaꞌestado Galilea ju caminanta ju Cristo.
Ja jantu najun lacaꞌatsꞌoknut ni makꞌaniya isꞌaskꞌatꞌa David cajunaꞌ ju Cristo.
Chai anch catsucuyanta ju lakꞌachakꞌan Belén laꞌixtꞌun ju makꞌaniya quimpaiꞌan David.
Pus chunchach quilhmactꞌui va ixtalhavat lapanacni va ixlacata ju Jesús.
Ju aliꞌin ixtachꞌapaputunch.
Para jantu xamatiꞌ lai chꞌapalh.
Pus ju pulasiyajni taꞌanchokolh juninin ju xalackꞌajin palijni chai ju fariseonin.
Chai ju yuꞌunch taꞌasacminilh:
―Tajuch ni jantu xalhitꞌanatꞌit.
Pus ju pulasiyajni taꞌakꞌalhtayanalh:
―Jantu xamatiꞌ ju chunch chivinin tachi ju ani lapanac.
Ju acsnich ju fariseonin taꞌakꞌalhtayanalh:
―Ja vachuꞌ va okxchꞌokꞌocꞌantꞌatꞌit ju uxijnan.
Ju sia yuꞌunch ju xalackꞌajin ja xamatiꞌ cꞌuꞌu lacaꞌita.
U sia yuꞌunch ju fariseonin ja xamatiꞌ cꞌuꞌu ju lacaꞌita.
Para ju ani tontojni lapanacni ju jantu tamispai ju ixlhamapꞌaksin ju Moisés catamakꞌalhkꞌajnanaꞌ.
Pus ju Nicodemo ju quilalh tsꞌis junta ixvi ju Jesús vachuꞌ makfariseo ixjunita.
Ju yuchi ajunich:
―Ja lhijun ju quilhamapꞌaksinꞌan ni acꞌulanilh ju ixtalakꞌalhin tam xamatiꞌ ju jantucaꞌ tuꞌuꞌ kꞌasmatnican chai ju jantucaꞌ cꞌatsanican ni caꞌalilh ju ixtalakꞌalhin.
Taꞌakꞌalhtayanalh.
Tajuni ju Nicodemo:
―Ja vachuꞌas amachakaꞌat Galilea.
Alacꞌavanch.
Alaktsꞌinaꞌ ni jantu xamatiꞌ tꞌajun kꞌostayanaꞌ ju laxaꞌestado Galilea ju najun ixchivinti Dios.
Pus tataxtulh ju lacapuꞌucxtin chai pumatamin taꞌalhch ju laꞌixlacchakaꞌan.